**Talajterhelési díj**

**1. Ügyleírás:**

A környezetterhelési díjról szóló 2003. évi LXXXIX. törvény 11. § (1) bekezdése szerint a talajterhelési díjfizetési kötelezettség azt a kibocsátót terheli, aki a műszakilag rendelkezésre álló közcsatornára nem köt rá és helyi vízgazdálkodási hatósági, illetve vízjogi engedélyezés hatálya alá tartozó szennyvízelhelyezést, ideértve az egyedi zárt szennyvíztározót is, alkalmaz. Amennyiben a közcsatornát év közben helyezik üzembe, a díjfizetési kötelezettség a kibocsátót a közcsatorna üzembe helyezését követő 90. naptól terheli.

Ugyanezen jogszabályhely (2) bekezdése szerint nem terheli díjfizetési kötelezettség azt a kibocsátót, aki külön jogszabályok szerint egyedi szennyvízelhelyezési kislétesítményt, illetve egyedi szennyvíztisztító kisberendezést alkalmaz és a kibocsátás közvetlen környezetében a kibocsátó által létesített megfigyelő objektumban a talajjal kapcsolatban lévő felszín alatti vízben a kibocsátó által évente vizsgált nitrát-, ammónium-, szulfát-, kloridtartalom egyik komponens tekintetében sem haladja meg 20%-kal a 2005. évben, illetve a közcsatorna üzembe helyezését követő hónapban végzett alapállapot-felmérés keretében mért értékeket.

A környezetterhelési díjról szóló 2003. évi LXXXIX. törvény 12. § (1) bekezdése szerint a talajterhelési díj mértékét a talajterhelési díj (2) bekezdésben meghatározott alapja, a (3) bekezdésben meghatározott egységdíj, valamint a település közigazgatási területére vonatkozó területérzékenységi szorzó határozza meg.

Ugyanezen jogszabályhely 12. § (2) bekezdése alapján a talajterhelési díj alapja a szolgáltatott, vagy egyedi vízbeszerzés esetében a méréssel igazolt felhasznált, illetve mérési lehetőség hiányában az átalány alapján meghatározott víz mennyisége, csökkentve a külön jogszabály szerinti locsolási célú felhasználásra figyelembe vett víz mennyiségével.

A környezetterhelési díjról szóló 2003. évi LXXXIX. törvény 12. § (3) bekezdése szerint a talajterhelési díj egységdíjának mértéke: 1 200 Ft/m3.

A talajterhelési díj számításának részletes szabályait a környezetterhelési díjról szóló 2003. évi LXXXIX. törvény 3. számú melléklete határozza meg.

A környezetterhelési díjról szóló 2003. évi LXXXIX. törvény 14. §-a alapján a talajterhelési díj alapja csökkenthető azzal a számlákkal igazolt mennyiséggel, amelyet a kibocsátó szennyvíztárolójából, olyan arra feljogosított szervezettel szállíttat el, amely a folyékony hulladék jogszabályi előírások szerinti elhelyezését igazolja.

A 2003. évi LXXXIX. törvény 21/A. § (1) bekezdése szerint a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjat a kibocsátónak kell megállapítania, bevallania és megfizetnie (önadózás) a tárgyévet követő év március 31-éig.

Ugyanezen jogszabályhely (2) bekezdése alapján a helyi vízgazdálkodási hatósági jogkörbe tartozó szennyvízelhelyezéshez kapcsolódó talajterhelési díjjal kapcsolatos megállapítási, bevallási, befizetési, ellenőrzési, adatszolgáltatási, eljárási szabályokat, valamint a díjkedvezmények és mentességek eseteit a települési önkormányzat - a fővárosban a kerületi önkormányzat, illetve a Margitsziget tekintetében a Budapest XIII. kerületi önkormányzat - rendeletben állapítja meg. A kibocsátó a helyi vízgazdálkodási hatósági jogkörhöz kapcsolódó talajterhelési díjat az önkormányzati rendeletben közzétett számla javára fizeti meg.

Hajdúhadház Város Önkormányzata Képviselő testülete az önkormányzati környezetvédelmi alapról és talajterhelési díjról a 24/2012.(XI.30.) önkormányzati rendeletében (a továbbiakban: rendelet) rendelkezett.

A rendelet hatálya Hajdúhadház város közigazgatási területén a helyi vízgazdálkodási hatósági engedély alapján szennyvízelhelyezést alkalmazókra (továbbiakban: kibocsátó) terjed ki, akik a műszakilag rendelkezésre álló közcsatornára nem kötöttek rá.

A rendelet területi hatálya Hajdúhadház Város Önkormányzata műszakilag rendelkezésre álló közcsatornával ellátott közigazgatási területe.

**A kibocsátó a talajterhelési díjfizetési kötelezettségéről az 1200 ft/m3-es egységdíj és az 1,5-ös terület érzékenységi szorzó alkalmazásával évente, a tárgyévet követő év március 31. napjáig** Hajdúhadház Város Önkormányzati adóhatósághoz **tesz bevallást.**

**A talajterhelési díjat a kibocsátónak kell megállapítania és önadózás keretében tárgyévet követő év március 31-ig megfizetnie** Hajdúhadház Város Önkormányzat 60600149-11023160 számú, talajterhelési díj elnevezésű számlájára.

Egyedi vízbeszerzés esetén mérési lehetőség hiányában a felhasznált víz mennyiségét – a vizet felhasználók számától és a felhasználás módjától függően – a települési szennyvíz-csatornamű üzemeltetője az adóhatóság kérésére, összehasonlító adatok alapján megbecsüli (átalány).

A szennyvíz-csatorna hálózatot üzemeltető gazdasági társaság mint szolgáltató, a kibocsátók azonosítása és ellenőrzése érdekében adatot szolgáltat a Jegyzőnek:

a) minden negyedévben a negyedévet követő hónap 10. napjáig a közcsatornára rácsatlakozók köréről, valamint a kibocsátók körében történt változásról

b) a tárgyévet követő február 28. napjáig a kibocsátók a tárgyévi vízfogyasztásról, korrigálva a külön jogszabály szerint figyelembe vett locsolási célú kedvezmény mennyiségével, valamint az ivóvíz vezeték meghibásodása miatt elszivárgott vízmennyiséggel.

A rendelet alkalmazásában locsolási időszak a május 1-jétől szeptember 30-ig terjedő időszak.

A rendelet 4. § (1) bekezdése alapján **mentesül a díjfizetési kötelezettség alól:**

a) az a 70. életévét betöltött kibocsátó, aki egyedül él, vagy házastársával  
(élettársával) él közös háztartásban,

b) annak az ingatlannak a tulajdonosa, amelyik nem lakott és ezért nincs vízfelhasználás.

A rendelet 4. § (1) bekezdésében meghatározott kötelezetteken kívül **70 %-os mértékű díjkedvezmény illeti meg valamennyi talajterhelési díjfizetésre kötelezett kibocsátót, amennyiben a műszakilag rendelkezésre álló szennyvíz közmű hálózatra 2022. december 31. napjáig ráköt.** A díjfizetési kedvezmény a 2020. január 1. napját követően megvalósított rákötések esetében érvényesíthető, a rácsatlakozás évének első napjától. A talajterhelési díjfizetési kedvezményt Hajdúhadház Város Jegyzőjétől, mint első fokon eljáró önkormányzati adóhatóságtól kell igényelni, mely kérelemhez csatolni kell a Hajdúhadház közigazgatási területén működő helyi víziközmű szolgáltatóval megkötött viziközmű szolgáltatási szerződés másolatát és a záróbevallást.

**2. Az ügyintézéshez szükséges okiratok, dokumentumok, űrlapok:**

A kibocsátó a talajterhelési díjfizetési kötelezettségéről évente, a tárgyévet követő év március 31. napjáig Hajdúhadház Város Önkormányzati adóhatósághoz tesz bevallást.

A bevallás mellékleteként szükséges becsatolni: a számlát a szennyvízszállításról, szennyvízhálózatra való rákötés esetén az ennek igazolására szolgáló dokumentumokat.

**3. Az eljáró szerv adatai, elérhetősége:**

Hajdúhadházi Polgármesteri Hivatal

4242 Hajdúhadház, Bocskai tér 1. szám

Telefon:  06-52-384-103

Email: [adocsoport@hajduhadhaz.hu](mailto:adocsoport@hajduhadhaz.hu)

Hivatali kapu rövid neve: HADHAZ

KRID azonosító: 208072952

**4.Az eljáró szerv illetékességi területe:** Hajdúhadház város közigazgatási területe

**5. Az ügyintézés helye, ügyfélfogadási idő:**

**Helyszín:** Hajdúhadházi Polgármesteri Hivatal Pénz- és Adóügyi Iroda

4242 Hajdúhadház, Bocskai tér 1. szám

|  |  |
| --- | --- |
| Hétfő | 07:30 - 12:00 |
| Kedd | 07:30 - 12:00 |
| Szerda | 13:00 - 17:30 |
| Csütörtökön | és Pénteken nincs ügyfélfogadás |
|  |  |

**6. Ügyintézés határideje:**

A bevallás feldolgozásának határideje az ügyintézés általános szabályainak megfelelően 30 nap.

**7. Eljárási illeték, vagy igazgatási szolgáltatási díj:**

A bevallás benyújtása díj- és illetékmentes.

**8. Kapcsolódó jogszabályok**

* [A környezetterhelési díjról szóló 2003. évi LXXXIX. törvény,](https://njt.hu/jogszabaly/2003-89-00-00)
* [Hajdúhadház Város Önkormányzata Képviselő testületének az önkormányzati környezetvédelmi alapról és talajterhelési díjról szóló 24/2012.(XI.30.) önkormányzati rendelete](https://or.njt.hu/eli/728537/r/2012/24)

**9. Kapcsolódó dokumentumok, nyomtatványok:**

**Bevallás talajterhelés**

**A bevallás benyújtásához kapcsolódó elektronikus űrlap az E-önkormányzat portálon** keresztül (<https://ohp-20.asp.lgov.hu/nyitolap>) Hajdúhadház Város Önkormányzatát kiválasztva is elérhető.